রাজা রজারকে ছুঁয়ে ফেললেন রানি সেরেনা
বয়স ৩৮ ছাড়িয়েছে। তাতে কী? এখনও ব়্যাকেট হাতে কোর্টে নামলে বয়সকে থোড়াই কেয়ার করেন রজার ফেদেরার। ফের এর প্রমাণ পাওয়া গেল। সোমবার অস্ট্রেলিয়ান ওপেনে উড়ন্ত জয় তুলে নিয়েছেন তিনি।







মার্কিন টেনিস তারকা স্টিভ জনসনের বিপক্ষে দুরন্ত জয় দিয়ে বছরের প্রথম গ্র্যান্ডস্ল্যাম অভিযান শুরু করলেন ফেদেরার। অস্ট্রেলিয়া ওপেনের প্রথম রাউন্ড ৬-৩, ৬-২ ও ৬-২ ব্যবধানে জিতলেন তিনি। এ নিয়ে জনসনের বিরুদ্ধে টানা তিন ম্যাচে বিজয় ছিনিয়ে নিলেন সুইস কিংবদন্তি।




এর আগে ছয়বার অস্ট্রেলিয়া ওপেনে চ্যাম্পিয়ন হন রজার। এবার সপ্তম শিরোপা জয়ের জন্য লড়াইয়ে নেমেছেন তিনি। বুড়ো হারে ভেল্কি দেখিয়ে ক্যারিয়ারের ২১তম গ্র্যান্ডস্ল্যাম জয়ের লক্ষ্যে অভিযান শুরু করলেন ফেডেক্স। এ নিয়ে টুর্নামেন্টে টানা ২১ বার প্রথম রাউন্ডের গণ্ডি পার করলেন টেনিস রাজা।
মেয়েদের বিভাগে এদিন ওপেন যুগে ৩৫০তম গ্র্যান্ডস্ল্যাম ম্যাচ জিতলেন মার্কিন টেনিস রানি সেরেনা উইলিয়ামস। মেলবোর্নে রাশিয়ার অ্যানাসতাসিয়া পোতাপোভাকে ৬-০, ৬-৩ স্ট্রেট সেটে হারিয়ে অস্ট্রেলিয়ান ওপেনের দ্বিতীয় রাউন্ডে উঠলেন তিনি।
ক্যারিয়ারে অষ্টম অস্ট্রেলীয় ওপেন জয়ের লক্ষ্যে কোর্টে অভিযান শুরু করলেন উইলিয়ামস। এ জয়ের ফলে মেয়েদের মধ্যে প্রথম এবং আন্তর্জাতিক টেনিসে দ্বিতীয় খেলোয়াড় হিসেবে ৩৫০টি গ্র্যান্ডস্ল্যাম ম্যাচ জয়ের কীর্তি গড়েন তিনি।
তথ্যসূত্র: ওয়ান ইন্ডিয়া।

বয়স ৩৮ ছাড়িয়েছে। তাতে কী? এখনও ব়্যাকেট হাতে কোর্টে নামলে বয়সকে থোড়াই কেয়ার করেন রজার ফেদেরার। ফের এর প্রমাণ পাওয়া গেল। সোমবার অস্ট্রেলিয়ান ওপেনে উড়ন্ত জয় তুলে নিয়েছেন তিনি।